Diari Oficial de la Generalitat Valenciana


Sumari del DOGV 9574, del 14-04-2023 (2023/4018)

RESOLUCIÓ de 12 d'abril de 2023, del director general de Centres Docents per la qual s'actualitza el llistat de determinades localitats de la Comunitat Valenciana en què es fixa el nombre màxim d'alumnat per unitat en el procediment d'admissió del primer nivell del segon cicle d'Educació Infantil (tres anys), a partir del curs 2023-2024.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9574

Data del DOGV
:   14-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4018


Data del document
:   12-04-2023

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Cultura i Esport
    * centre d'ensenyament
    * administració de l'ensenyament

RESOLUCIÓ de 12 d'abril de 2023, del director general de Centres Docents per la qual s'actualitza el llistat de determinades localitats de la Comunitat Valenciana en què es fixa el nombre màxim d'alumnat per unitat en el procediment d'admissió del primer nivell del segon cicle d'Educació Infantil (tres anys), a partir del curs 2023-2024. [2023/4018]  
Antecedents de fet  
  
Els estudis estadístics mostren que en determinades localitats s'està produint una davallada en l'índex de natalitat, la qual cosa té una incidència directa en el nombre d'alumnat escolaritzat. Aquesta tendència pot ser aprofitada per a modificar la ràtio en aquestes localitats sense incrementar la despesa, sempre tenint en compte que l'administració educativa, d'una banda, té l'obligació d'assegurar un lloc escolar a cadascun dels xiquets i les xiquetes que resideixen en cada localitat i, d'una altra, ha de garantir l'escolarització de l'alumnat d'incorporació tardana que puga ingressar en el sistema educatiu una vegada començat el curs.  
Aquesta circumstància obliga periòdicament l'administració educativa a actualitzar el llistat de localitats que, per les seues característiques socioeconòmiques i demogràfiques, són susceptibles de modificar la ràtio en els centres educatius en el nivell de 3 anys. La proposta de modificació de ràtio ha estat elaborada per l'administració educativa a la vista de les dades de matriculació i dels padrons municipals i, en alguns casos, ha estat plantejada, també, des del consell escolar municipal. En totes les situacions, el consell escolar municipal ha estat informat de la dita proposta de modificació de la ràtio màxima per a la seua localitat.  
  
  
Fonaments de dret  
  
1. El Decret 58/2021, de 30 d'abril, del Consell, sobre jornada lectiva del personal docent i nombre màxim d'alumnat per unitat en centres docents no universitaris, determina el nombre màxim d'alumnat per aula, unitat o professorat en els centres docents públics i en els centres docents concertats de la Comunitat Valenciana, d'acord amb el que s'estableix en la normativa bàsica.  
2. D'altra banda, l'Ordre 13/2021, de 20 de maig, de la Conselleria d'Educació, Cultura i Esport, per la qual es fixa el nombre màxim d'alumnat per unitat en el procediment d'admissió del primer nivell del segon cicle d'Educació Infantil (3 anys), a partir del curs 2021-2022, en determinades localitats de la Comunitat Valenciana, va establir els criteris per a determinar les localitats en què, per les seues característiques socioeconòmiques i demogràfiques, és aconsellable fixar per als centres públics i privats concertats una ràtio màxima d'alumnat per unitat o grup inferior a l'establida en el Decret 58/2021. En aquest sentit, incorpora un annex únic on es detallen les localitats en què, per al curs 2021-2022, el nombre màxim d'alumnat per unitat d'escolarització en el primer nivell del segon cicle d'Educació Infantil (3 anys) és inferior al màxim que fixa l'esmentat decret. El segon punt de l'article 2 de la citada Ordre 13/2021 estableix que, en els cursos successius, en el cas que altres localitats es troben en circumstàncies que aconsellen dur a terme aquesta mateixa regulació, prèviament a l'inici del procediment d'admissió, s'actualitzarà l'annex amb les localitats afectades.  
  
3. La disposició final primera de l'Ordre 13/2021 delega en la persona titular de la direcció general competent en matèria de planificació educativa la facultat d'actualitzar, per a cada curs escolar, el llistat de localitats en què, per les seues característiques socioeconòmiques i demogràfiques, es fixa, per als centres públics i privats concertats, una ràtio màxima d'alumnat per unitat o grup inferior a l'establida reglamentàriament.  
En conseqüència, l'annex únic que acompanya aquesta resolució actualitza, per al curs 2023-2024, la relació de les localitats que compleixen les condicions per a la modificació de la ràtio. Així mateix, cal fer constar que no s'hi han inclòs localitats en les quals, tot i haver sol·licitat que s'aplique aquesta reducció de ràtio màxima, s'ha comprovat que el nombre de xiquetes i xiquets empadronats, amb la distribució actual d'unitats per al nivell de tres anys, dona una ràtio molt ajustada per a poder garantir un lloc escolar per a cadascun.  
Per tot això, i en virtut de les competències conferides per l'article 84 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, que assumeix les competències referides en l'article 7 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Únic  
Actualitzar, per al curs 2023-2024, el llistat de localitats en què, per les seues característiques socioeconòmiques i demogràfiques, es fixa, per als centres públics i privats concertats, una ràtio màxima d'alumnat per unitat o grup inferior al màxim determinat reglamentàriament, d'acord amb els preceptes establits en l'Ordre 13/2021.  
   
De conformitat amb el que estableixen els articles 112.1, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució es podrà interposar un recurs d'alçada davant del secretari autonòmic d'Educació i Formació Professional en el termini d'un mes, a comptar des de l'endemà de publicar-se, o directament un recurs contenciós administratiu davant del jutjat contenciós competent, en el termini de dos mesos a comptar des de l'endemà de publicar-se.  
  
  
València, 12 d'abril de 2023.- El director general de Centres Docents: José Joaquín Carrión Candel.  
  
  
  
ANNEX ÚNIC  
Nombre màxim d'alumnat per unitat en el procediment d'admissió del primer nivell del segon cicle d'educació infantil (3 anys) a partir del curs 2023-2024  
  
Província Localitat Ràtio màxima per unitat  
Alacant Alcoi\* 20  
 Banyeres de Mariola 20  
 Catral 20  
 Cocentaina\* 23  
 Elda\* 20  
 El Pinós\* 20  
 Guardamar del Segura 20  
 Ibi 23  
 L'Alfàs del Pi\* 20  
 Monòver\* 20  
 Muro d'Alcoi 20  
 Novelda\* 20  
 Pego 23  
 Petrer\* 20  
 Sant Vicent del Raspeig 23  
 Sax 20  
 Villena\* 20  
 Xàbia\* 23  
 Xixona 20  
  
  
  
Província Localitat Ràtio màxima per unitat  
Castelló Borriana\* 23  
 Castelló de la Plana\* 22  
 La Vall d'Uixó\*\* 20  
 L'Alcora 23  
 Nules\* 23  
 Onda 23  
 Orpesa 23  
 Segorbe\*\* 20  
 Vila-real\* 23  
 Vinaròs 22  
  
  
  
Província Localitat Ràtio màxima per unitat  
València Alaquàs\* 20  
 Albaida\* 20  
 Albal\* 23  
 Alberic 23  
 Alfafar 23  
 Algemesí\* 23  
 Almàssera 23  
 Alzira\* 23  
 Ayora 23  
 Benetússer\*\* 20  
 Benifaió 20  
 Buñol 20  
 Canals\* 20  
 Castelló\* 20  
 Catarroja 23  
 Cheste 20  
 Guadassuar 23  
 L'Eliana 20  
 La Pobla Llarga 20  
 Mislata\* 20  
 Moncada 23  
 Oliva\* 20  
 Ontinyent\* 20  
 Paiporta 23  
 Puçol 23  
 Quart de Poblet\* 20  
 Rafelbunyol 22  
 Requena 23  
 Sagunt 23  
 Sedaví\*\* 20  
 Silla 20  
 Tavernes de la Valldigna\* 23  
 Torrent 23  
 Utiel 20  
 Xàtiva\* 20  
 Xirivella\* 23  
  
  
\* Localitats en què es manté la reducció a 23 llocs escolars per unitat iniciada en el primer nivell del segon cicle d'Educació Infantil dels cursos 2017-2018 i 2018-2019.  
\*\* Localitats en què es manté la reducció a 23 llocs escolars per unitat iniciada en el primer nivell del segon cicle d'Educació Infantil del curs 2018-2019.